יאס-נאג'קון-סולנוק

יאס-נאג'קון-סולנוק (בהונגרית: Jász-Nagykun-Szolnok) הוא מחוז בחלק המרכזי של מזרח הונגריה. מצפון הוא גובל במחוזות הווש ובורשוד-אבאוי-זמפלן, ממערב ומדרום-מערב במחוזות פשט ובאץ'-קישקון, מדרום ומדרום-מזרח במחוזות צ'ונגראד-צ'נאד ובקש וממזרח במחוז היידו-ביהר. בירת המחוז היא העיר סולנוק.

במחוז 22 ערים, ובסך הכול 78 יישובים. רוב אוכלוסיית המחוז גרה ביישובים העירוניים.

מחוז יאס-נאג'קון-סולנוק נמצא כולו במישור ההונגרי הגדול (אלפלד) ונופו העיקרי הוא מישורי. נהר הטיסה חוצה אותו מצפון-מזרח לדרום-מערב.

אדמתו הפוריה ומזג האוויר הנוח בו, הפכו את החקלאות לענף המרכזי בכלכלת המחוז. גידולי השדה העיקריים הם: חיטה, תירס, אורז וחמניות. כמו כן מפותחים ענפי הבקר והצאן.

היסטוריה
המחוז הוקם בשמו ובגבולותיו הנוכחיים במסגרת הגדרת המחוזות המחודשת בשנת 1950.  למעט שינויים קלים בגבולותיו הוא המשכו של המחוז ההיסטורי בעל אותו שם שהוקם ב-1876. שם המחוז, המורכב משלושה חלקים – יאס-נאג'קון-סולנוק – מצביע על  שלושה אזורים הכלולים בו: אזור היאסים (Jászság), בעל ייחודיות אתנית ותרבותים שנשתמרו בחלקם עד היום; אזור נאג'קון בעל רקע היסטורי שקשור לקומנים ואזור סולנוק.

קישורים חיצוניים




קטגוריה:הונגריה: מחוזות